**privind aprobarea Condiţiilor tehnice, juridice şi organizatorico-economice referitoare la realizarea comunicaţiilor electronice către/de la Serviciul 112**

În temeiul art. 14 alin. (1) din Legea cu privire la organizarea şi funcţionarea Serviciului naţional unic pentru apelurile de urgenţă 112 nr. 174 din 25 iulie 2014 *(Monitorul Oficial al Republicii Moldova, 2014, nr. 231-237, art. 533),* art.8 alin.(1), art.9 alin.(1) lit. a) și u), art.10 alin.(1) lit. a) și art.64 din Legea comunicaţiilor electronice nr. 241-XVI din 15 noiembrie 2007 *(Monitorul Oficial al Republicii Moldova, 2008, nr.51-54, art.155)*, cu modificările şi completările ulterioare, pct.14 şi pct.15 lit. b) din Regulamentul Agenţiei Naţionale pentru Reglementare în Comunicaţii Electronice şi Tehnologia Informaţiei, aprobat prin Hotărârea Guvernului Republicii Moldova nr.905 din 28 iulie 2008 *(Monitorul Oficial al Republicii Moldova, 2008, nr.143-144, art.917),* Consiliul de Administraţie

**HOTĂRĂŞTE:**

# Se aprobă Condiţiile tehnice, juridice şi organizatorico-economice referitoare la realizarea comunicaţiilor electronice către/de la Serviciul 112, conform Anexei.

# Se atribuie Serviciului 112 numărul național scurt 112 în calitate de număr unic pentru apelurile de urgenţă.

# Prezenta Hotărâre se publică în Monitorul Oficial al Republicii Moldova.

**Preşedintele Consiliului Grigore VARANIŢA**

**de Administraţie**

**Membrii Consiliului**

**de Administraţie Corneliu JALOBA**

**Marian POCAZNOI**

Anexă

la Hotărârea Consiliului de Administraţie al

Agenţiei Naţionale pentru Reglementare în

Comunicaţii Electronice şi Tehnologia Informaţiei

nr. din

**CONDIŢIILE TEHNICE, JURIDICE ŞI ORGANIZATORICO-ECONOMICE REFERITOARE LA REALIZAREA COMUNICAŢIILOR ELECTRONICE CĂTRE/DE LA SERVICIUL** **112**

1. **DISPOZIŢII GENERALE**
2. Condiţiile tehnice, juridice şi organizatorico-economice referitoare la realizarea comunicaţiilor electronice către/de la Serviciul 112 (în continuare - Condiții) stabilesc modul de organizare a comunicațiilor electronice necesare pentru asigurarea comunicării, prin intermediul apelurilor telefonice, dintre utilizatorii de servicii publice de comunicații electronice care apelează numărul unic pentru apelurile de urgență 112 (în continuare – numărul 112) și Serviciul 112.
3. În sensul prezentelor Condiții, se definesc următoarele noțiuni și acronime:
4. *capacitate a legăturii de interconectare* – capacitate definită pentru legătura de interconectare şi pentru punctul de acces corespunzător la care Serviciul 112 intenționează să se conecteze, exprimată, de regulă, în cazul conexiunilor prin tehnologia TDM, ca multiplu de 2 Mbit/s;
5. *cartelă SIM* – cartelă, în care este încorporat un circuit integrat ce stochează informaţia despre IMSI, informaţia despre MSISDN, informaţia relevantă autentificării şi criptării, setul de servicii la care utilizatorul final are acces, altă informaţie. Prin Cartelă SIM se subînțelege, după caz, cartela U-SIM, cartela UICC sau cartela R-UIM;
6. *clădire a Furnizorului de tranzit* – construcţie în care se află comutatorul Furnizorului de tranzit la care se realizează interconectarea cu Serviciul 112 şi repartitorul principal al Furnizorului de tranzit;
7. *colocare fizică* – modalitate de colocare ce oferă posibilitatea Serviciului 112 de a instala echipamentul său în spațiul Furnizorului de tranzit, amenajat în acest scop, și care presupune accesul direct al Serviciului 112 la echipamentul colocat;
8. *colocare virtuală* – modalitate de colocare ce oferă posibilitatea Serviciului 112 de a instala echipamentul său în același spațiu în care funcționează echipamentul Furnizorului de tranzit, de regulă fără construirea unei structuri cu rol de protecție ce le-ar separa, și care nu presupune accesul direct al Serviciului 112 la echipamentul colocat, operarea acestuia fiind realizată de Furnizorul de tranzit;
9. *colocare distantă* – modalitate de colocare care presupune instalarea de către Serviciul 112 a echipamentelor sale în spații ce nu aparțin sau nu sînt operate de Furnizorul de tranzit;
10. *Furnizor de tranzit* – S.A. „Moldtelecom”, furnizor de rețele și servicii publice de comunicații electronice care oferă, în mod neîntrerupt, servicii de interconectare cu rețeaua sa în vederea tranzitului comutat al traficului către și, după caz, de la numărul 112 altor furnizori de rețele și/sau servicii publice de comunicații electronice din Republica Moldova și Serviciului 112;
11. *legătură de interconectare* – legătură fizică dintre punctul de acces al Serviciului 112 sau al unei reţele publice de comunicaţii electronice şi punctul de acces al rețelei publice de comunicații electronice a Furnizorului de tranzit care asigură transportarea semnalului către şi, după caz, de la Serviciul 112;
12. *punct de acces* – interfaţă fizică, repartitor principal ori element tehnic echivalent al Serviciului 112 sau al rețelei publice de comunicații electronice a Furnizorului de tranzit sau al unei reţele publice de comunicații electronice a unui alt furnizor, la nivelul căreia poate fi realizată interconectarea;
13. *punct de interconectare* – punct fizic localizat pe legătura de interconectare, unde reţeaua publică de comunicații electronice a Furnizorului de tranzit se interconectează cu Serviciul 112 sau cu o altă reţea publică de comunicaţii electronice;
14. *serviciu de tranzit comutat* – serviciu oferit de Furnizorul de tranzit ce constă în transportul traficului către numărul 112 preluat de la un punct de interconectare cu o reţea publică de comunicații electronice şi transferul acestuia către un punct de interconectare cu Serviciul 112 și, după caz, invers;
15. *spaţiu al Furnizorului de tranzit* – imobil deţinut de Furnizorul de tranzit care include clădirea Furnizorului de tranzit și alte construcţii ale acestuia;
16. *spaţiu colocabil* – spaţiul Furnizorului de tranzit din care s-au exclus spaţiul ocupat de echipamentele active ale Furnizorului de tranzit şi spaţiul utilitar al Furnizorului de tranzit;
17. *spaţiu colocat –* spaţiu colocabil care a fost alocat Serviciului 112 pentru colocare;
18. *spaţiu utilitar al Furnizorului de tranzit* – spaţiul ocupat de facilităţile care sînt strict necesare bunei funcţionări a echipamentelor active ale Furnizorului de tranzit şi desfăşurării activităţii personalului Furnizorului de tranzit, precum şi spaţiul minim necesar pentru accesul la aceste facilități sau la echipamentele active;
19. *testare –* operațiune prin care se realizează un set de acțiuni ce trebuie efectuate și încheiate cu succes pentru validarea legăturilor de interconectare și, respectiv, a serviciului de tranzit comutat și terminare a apelurilor la Serviciul 112;
20. *ANRCETI -* Agenţia Naţională pentru Reglementare în Comunicaţii Electronice şi Tehnologia Informaţiei;
21. *IMSI* - Identificator International al Abonatului Mobil *(International Mobile Subscriber Identity);*
22. *MMS –* Serviciu Mesaje Multimedia(*Multimedia Messaging Service);*
23. *MSISDN* - Număr de Abonat al Rețelei Mobile cu Servicii Digitale Integrate *(Mobile Subscriber Integrated Services Digital Number);*
24. *SIM* - Modul de Identificare a Abonatului *(Subsciber Identification Module);*
25. *SIP* - Protocol de Iniţializare a Sesiunii *(Session Initiation Protocol);*
26. *SMS -* Serviciu Mesaje Scurte *(Short Message Service);*
27. *R-UIM* - Modulul Detaşabil de Identitate a Utilizatorului *(Removable User Identity Module);*
28. *TDM* - multiplexare cu diviziune în timp (*Time Division Multiplexing*);
29. *UICC* - Cartelă Universală cu Circuit Integrat (*Universal Integrated Circuit Card);*
30. *U-SIM* - Modul Universal de Identificare a Abonatului (*Universal Subscriber Identity Module.*
31. În cuprinsul prezentelor Condiții sînt, de asemenea, aplicabile definiţiile relevante prevăzute de Legea cu privire la organizarea şi funcţionarea Serviciului naţional unic pentru apelurile de urgenţă 112 nr.174 din 25 iulie 2014*,* Legea comunicaţiilor electronice nr.241-XVI din 15 noiembrie 2007 șiRegulamentul cu privire la interconectare, aprobat prin Hotărârea Consiliului de Administrație al ANRCETI nr.12 din 31 ianuarie 2009*.*
32. **CONECTAREA SERVICIULUI 112 LA REŢEAUA PUBLICĂ DE COMUNICAȚII ELECTRONICE A FURNIZORULUI DE TRANZIT**
33. Conectarea Serviciului 112 cu reţelele publice de telefonie din Republica Moldova, în vederea preluării apelurilor către numărul 112, se realizează prin intermediul reţelei publice de comunicații electronice fixe a Furnizorului de tranzit (în continuare - rețeaua Furnizorului de tranzit), în baza acordului de interconectare semnat între Furnizorul de tranzit și Serviciul 112.
34. Apelurile către numărul 112 inițiate în rețeaua Furnizorului de tranzit, precum și în orice altă rețea publică de telefonie din Republica Moldova, interconectată cu rețeaua Furnizorului de tranzit, sunt transportate de către Furnizorul de tranzit către punctul de interconectare al rețelei sale cu Serviciul 112.
35. În cazul în care există o justificare economică și tehnică, Serviciul 112 este în drept, cu derogare de la prevederile pct. 4 din prezentele Condiții, să încheie, în condițiile legislației în vigoare, acorduri de interconectare directă cu oricare dintre furnizorii de rețele și/sau servicii publice de comunicații electronice din Republica Moldova în vederea preluării apelurilor de urgență inițiate din rețelele acestora către numărul 112.
36. Furnizorul de tranzit și Serviciul 112 vor stabili, în acordul de interconectare, sistemul de semnalizare (după caz, sistemul de semnalizare pe canal comun nr. 7 și/sau pe baza protocolului SIP sau orice alt sistem de semnalizare avansat), precum și punctele de interconectare care vor fi utilizate pentru interconectarea reţelei Furnizorului de tranzit și a Serviciului 112.
37. Furnizorul de tranzit oferă, la solicitarea Serviciului 112, facilitățile și serviciile necesare realizării efective a interconectării în conformitate cu prezentele Condiții și în baza acordului de interconectare semnat între Furnizorul de tranzit și Serviciul 112.
38. Interconectarea rețelelor publice de comunicații electronice ale furnizorilor din Republica Moldova și rețeaua Furnizorului de tranzit, în vederea transmiterii apelurilor către şi, după caz, de la numărul 112, se efectuează în baza punctelor, legăturilor de interconectare și sistemelor de semnalizare existente sau altor sisteme mai avansate agreate de părți.
39. În vederea identificării punctelor de semnalizare din reţeaua Serviciului 112 şi pentru transmiterea mesajelor de semnalizare, ANRCETI va atribui Serviciului 112, la solicitarea acestuia, coduri ale punctelor de semnalizare naţionale speciale.
40. Furnizorul de tranzit are obligația să pună la dispoziţia Serviciului 112 următoarele opţiuni de interconectare:
41. interconectare directă, care se realizează prin intermediul unei legături de interconectare între punctul de acces al rețelei Furnizorului de tranzit şi punctul de acces al rețelei Serviciului 112;
42. interconectare cu circuit extins, care se realizează prin intermediul unei legături suplimentare între punctul de acces al rețelei Furnizorului de tranzit la care s-a realizat deja interconectarea şi un alt punct de acces al rețelei Furnizorului de tranzit la care se doreşte interconectarea, caz în care legătura de interconectare va fi delimitată de punctul de acces al rețelei Serviciului 112 şi punctul de acces al rețelei Furnizorului de tranzit la care se doreşte interconectarea.
43. Interconectarea directă şi interconectarea cu circuit extins se oferă în următoarele forme:
    1. în spaţiul Serviciului 112, în cazul în care punctul de interconectare este situat pe repartitorul Furnizorului de tranzit, aflat în spaţiul Serviciului 112;
    2. la un punct intermediar, în cazul în care punctul de interconectare este situat atît în afara spaţiului Serviciului 112, cît şi în afara spaţiului Furnizorului de tranzit;
    3. în spaţiul Furnizorului de tranzit, în cazul în care punctul de interconectare este situat pe repartitorul Serviciului 112, aflat în spaţiul Furnizorului de tranzit.
44. Serviciul 112 poate opta pentru oricare dintre opțiunile și formele de interconectare prevăzute la pct.11 și pct.12 din prezentele Condiții, Furnizorul de tranzit fiind obligat să-i pună la dispoziţie cel puţin una dintre opțiunile și formele de interconectare solicitate, potrivit ordinii de prioritate specificate de Serviciul 112.
45. În cazul în care există echipamente ale Serviciului 112 disponibile pentru interconectare colocate deja în spaţiul Furnizorului de tranzit, acesta din urmă va oferi interconectarea, la cererea Serviciului 112, utilizând echipamentele existente.
46. În cazul în care există o legătură fizică între spaţiul Furnizorului de tranzit şi spaţiul Serviciului 112, la cererea Serviciului 112, Furnizorul de tranzit va oferi interconectarea prin utilizarea legăturii fizice respective.
47. În cazul în care există o legătură fizică între spaţiul Furnizorului de tranzit şi un punct intermediar unde realizarea interconectării este tehnic fezabilă, Furnizorul de tranzit va oferi, la cererea Serviciului 112, interconectarea la acel punct.
48. Furnizorul de tranzit va furniza legăturile de interconectare la capacitatea şi caracteristicile tehnice solicitate de Serviciul 112, în conformitate cu pct. 18, 21, 22 din prezentele Condiții.
49. Numărul și capacitatea legăturilor de interconectare ce urmează a fi instalate şi dispunerea geografică a acestora se stabilesc de către Serviciul 112, pe baza previziunilor de trafic existente şi a altor elemente de previzionare a potenţialelor situaţii de urgenţă, astfel încît să se asigure în condiţii optime preluarea şi rutarea apelurilor de urgenţă.
50. În cazul modificării arhitecturii interne a reţelei Furnizorului de tranzit, în sensul stabilirii unor noi comutatoare de tranzit sau eliminării unora dintre cele stabilite prin acordul de interconectare, numărul, capacitatea şi dispunerea geografică a legăturilor de interconectare se vor modifica în mod corespunzător. Termenii şi condiţiile în care se pot efectua modificări ale arhitecturii de interconectare vor fi stabilite prin acordul de interconectare încheiat între Serviciul 112 şi Furnizorul de tranzit.
51. Serviciul 112 şi Furnizorul de tranzit instalează şi operează segmentele legăturii de interconectare determinate de punctele proprii de acces şi punctul de interconectare.
52. La cererea Serviciului 112, Furnizorul de tranzit va suplimenta capacitatea legăturii de interconectare doar cu o capacitate minimum necesară, fezabilă din punct de vedere tehnic.
53. Termenul pentru livrarea unei capacităţi suplimentare a legăturii de interconectare este de cel mult 30 de zile de la data primirii de către Furnizorul de tranzit a unei cereri în acest sens.
54. Atunci cînd se oferă interconectare în spațiul Furnizorului de tranzit, acesta va pune la dispoziţie Serviciului 112 următoarele opțiuni de colocare:
55. colocare fizică sau virtuală în clădirea Furnizorului de tranzit;
56. colocare fizică sau virtuală în alte construcții din spațiul Furnizorului de tranzit.
57. Serviciul 112 poate opta pentru oricare dintre opțiunile de colocare prevăzute la pct.23. din prezentele Condiții, Furnizorul de tranzit fiind obligat să pună la dispoziția Serviciului 112 cel puțin una dintre opțiunile solicitate, potrivit ordinii de prioritate specificate de Serviciul 112.
58. Colocarea fizică se realizează prin punerea la dispoziția Serviciului 112 a unui spaţiu amenajat corespunzător pentru instalarea de către Serviciul 112 a echipamentelor sale, precum şi a serviciilor conexe necesare pentru instalarea şi funcţionarea normală a acestora.
59. Dacă, în cazul colocării fizice, Serviciul 112 apreciază că, din motive de siguranță a echipamentelor sale, este necesară construirea unei camere, împrejmuiri sau a unei alte structuri similare cu rol de protecție, aceasta se va realiza de către Serviciul 112 sau din contul acestuia.
60. În cazul colocării fizice, Furnizorul de tranzit va permite Serviciului 112, timp de 24 ore pe zi, 7 zile pe săptămână pe durata întregului an calendaristic, accesul la spațiul colocat, precum și la toate celelalte resurse tehnice necesare instalării, conectării, funcționării și mentenanței/întreținerii corespunzătoare a echipamentelor relevante funcționării Serviciului 112.
61. Accesul la spațiile amenajate pentru parcarea autovehiculelor sau pentru repaus și odihnă a personalului antrenat în lucrările prevăzute la pct.26 şi/sau 27 din prezentele Condiții se oferă la cererea Serviciului 112 şi în limita posibilităţilor Furnizorului de tranzit.
62. În cazul în care Furnizorul de tranzit nu dispune de capacităţi pentru oferirea serviciului de colocare fizică şi de spaţii ce pot fi pregătite pentru colocare fizică, Furnizorul de tranzit furnizează colocare virtuală.
63. În cazul colocării virtuale, Furnizorul de tranzit instalează și operează segmentul legăturii de interconectare cuprins între punctul de acces al rețelei Furnizorului de tranzit și punctul pînă la care Serviciul 112 are acces la legătura de interconectare.
64. În cazul colocării distante, Furnizorul de tranzit oferă Serviciului 112 segmentul legăturii de interconectare de la rețeaua Furnizorului de tranzit pînă la spațiul unde este amplasat echipamentul Serviciului 112 în scopul interconectării rețelelor acestora.
65. Furnizorul de tranzit oferă Serviciului 112 orice alte facilități necesare pentru colocare, cum ar fi electricitate, aer condiționat, căldură și facilități de relocare a echipamentelor.
66. Tarifele maxime pe care Furnizorul de tranzit le poate percepe Serviciului 112 pentru utilizarea spaţiilor colocate şi altor facilități necesare pentru colocare, oferite conform pct.28 şi 32. din prezentele Condiții, vor corespunde tarifelor asociate serviciului de colocare şi altor facilități necesare pentru colocare, stipulate în Oferta prevăzută la pct.41. din prezentele Condiții.
67. Informațiile privind spațiile colocabile, opțiunile de colocare și condițiile de oferire a serviciilor de colocare vor fi incluse în Oferta prevăzută la pct.41 din prezentele Condiții.
68. Orice modificare adusă de Furnizorul de tranzit reţelei sale sau spaţiilor în care se realizează interconectarea, care ar putea afecta serviciile furnizate Serviciului 112, va fi notificată Serviciului 112, cu cel puţin 3 luni înainte de efectuarea modificării în cauză. Termenul de notificare poate fi prelungit sau redus numai cu acordul ANRCETI, în funcţie de împrejurările concrete ale cazului, la solicitarea temeinic justificată a Serviciului 112 sau a Furnizorului de tranzit. În situaţia prelungirii termenului, Furnizorul de tranzit nu este în drept să efectueze modificarea reţelei sale sau a spaţiilor în care se realizează interconectarea înainte de împlinirea noului termen de notificare. În toate cazurile, termenul de notificare nu poate fi mai mic de 30 de zile.
69. Desfiinţarea unui comutator de tranzit se notificată Serviciului 112 de către Furnizorul de tranzit cu cel puțin 6 luni înainte de data stabilită pentru desfiinţare.
70. În cazul unor operaţiuni de reamenajare sau modernizare a reţelei Furnizorului de tranzit, inclusiv în cazul prevăzut la pct.36 din prezentele Condiții, Furnizorul de tranzit are obligația să ia toate măsurile necesare pentru ca Serviciul 112 să beneficieze în continuare de interconectare în condiţii echivalente celor iniţiale.
71. În cazul în care Furnizorul de tranzit intenţionează să realizeze o reconfigurare a reţelei sale, pe baza planurilor sale de dezvoltare tehnologică sau de afaceri, echipamentul instalat în spaţiul alocat Serviciului 112 poate fi reinstalat într-un alt spaţiu prin relocare numai în următoarele condiţii:
72. relocarea permite interconectarea în condiţii echivalente celor asigurate de colocarea în spaţiul iniţial;
73. operaţiunile de relocare se efectuează din contul Furnizorului de tranzit;
74. relocarea se realizează numai după notificarea acestei intenţii, în scris, Serviciului 112, cu cel puţin 3 luni înainte.
75. În cazul defectării oricărei utilităţi furnizate de Furnizorul de tranzit, inclusiv a segmentului legăturii de interconectare instalate de Furnizorul de tranzit, în maxim o oră de la notificarea defecţiunii de către Serviciul 112 sau de la momentul la care defecţiunea a ajuns la cunoştinţa Furnizorului de tranzit pe orice altă cale, Furnizorul de tranzit va demara activităţile necesare pentru localizarea şi remedierea defecţiunii.
76. Cheltuielile aferente remedierii defecţiunilor sunt suportate în întregime de Furnizorul de tranzit, cu excepţia cazului în care se dovedeşte că Serviciul 112 este răspunzător de defecţiunea produsă.
77. În termen de 10 zile lucrătoare de la data transmiterii de către Serviciul 112 a configuraţiei iniţiale a legăturilor de interconectare, Furnizorul de tranzit are obligația să pună la dispoziţia Serviciului 112 o ofertă privind serviciile de interconectare cu reţeaua publică de comunicații electronice pe care o operează în vederea asigurării comunicaţiilor către/de la numărul național unic pentru apeluri de urgență 112 (în continuare - Ofertă), care va cuprinde cel puţin setul minim de servicii stabilit prin prezentele Condiții, dar și condiţiile în care aceste servicii vor fi oferite Serviciului 112.
78. Condițiile incluse în Ofertă nu pot fi mai puțin avantajoase decît cele incluse în ofertele de referință pentru colocare, linii închiriate, canalizare, interconectare și acces ale Furnizorului de tranzit.
79. Oferta trebuie să fie suficient de detaliată pentru a asigura că Serviciul 112 nu va plăti pentru resurse care nu sunt necesare Serviciului 112.
80. Furnizorul de tranzit include în Ofertă informaţii detaliate privind setul de parametri relevanţi pentru asigurarea calității serviciilor oferite Serviciului 112.
81. Oferta va cuprinde o descriere detaliată a specificaţiilor tehnice ale punctelor de acces ale rețelei Furnizorului de tranzit, prin referire, acolo unde este cazul, la standardele relevante, în ceea ce priveşte: interfaţa electrică, fizică, de transmisie și de semnalizare, acolo unde este necesar, informaţii despre capacităţile funcţionale oferite prin interfeţe.
82. Furnizorul de tranzit precizează în Ofertă următoarele elemente referitoare la legăturile de interconectare oferite:
83. tipurile de legături de interconectare;
84. tehnologia de transport pe care se bazează legăturile de interconectare oferite;
85. condiţiile de furnizare a legăturilor de interconectare și a spațiilor colocabile asociate, care să includă cel puţin termenele, tarifele şi nivelurile de calitate oferite.
86. Furnizorul de tranzit prevede în Ofertă termenele de remediere a defecţiunilor în cazul defectării oricărui element de infrastructură de rețea, serviciu conex sau infrastructură asociată a Furnizorului de tranzit, care afectează funcționarea în condiții normale a interconectării cu Serviciul 112.
87. Furnizorul de tranzit are obligaţia de a oferi Serviciului 112, la solicitarea acestuia, accesul la toate serviciile necesare pentru realizarea, modificarea şi exploatarea interconectării între reţeaua Furnizorului de tranzit şi a Serviciului 112, astfel încât să fie posibilă realizarea comunicaţiilor electronice către și, după caz, de la numărul 112 în conformitate cu prezentele Condiții.
88. Furnizorul de tranzit are obligaţia de a practica pentru serviciile incluse în Ofertă tarife fundamentate în funcţie de costuri şi care să fie nu mai puțin avantajoase decît cele oferite altor furnizori de rețele și/sau servicii publice de comunicații electronice din Republica Moldova pentru servicii echivalente, în conformitate cu obligaţiile speciale preventive impuse Furnizorului de tranzit de către ANRCETI.
89. Termenul maxim de negociere în vederea încheierii acordului de interconectare între Serviciul 112 şi Furnizorul de tranzit este de 10 zile lucrătoare de la data punerii la dispoziţie a Ofertei, dacă părţile nu convin altfel.
90. În termen de 3 zile lucrătoare de la data semnării acordului de interconectare cu Serviciul 112, Furnizorul de tranzit va transmite către ANRCETI o copie a acestuia.
91. Furnizorul de tranzit are obligaţia de a analiza opţiunile de interconectare cuprinse în cererile ulterioare încheierii acordului de interconectare transmise de Serviciul 112 şi de a elabora soluţiile tehnice pentru implementarea interconectării, pe care le va comunica Serviciului 112, în cel mult 20 de zile de la data primirii cererilor respective.
92. În cazul modificării sau completării prevederilor acordului de interconectare încheiat între Serviciul 112 şi Furnizorul de tranzit, termenul de negociere este de cel mult 30 de zile de la data primirii cererii.
93. Furnizorul de tranzit asigură implementarea modificărilor acordului de interconectare, în special în ceea ce privește conectarea la puncte de acces noi sau suplimentare, acordarea capacităților suplimentare a legăturii de interconectare și/sau a spațiilor suplimentare de colocare, în termen de cel mult 30 de zile de la data modificării acestuia, dacă acordul de interconectare nu prevede un alt termen.
94. Furnizorul de tranzit transmite către ANRCETI orice modificare sau completare a acordului de interconectare încheiat între Serviciul 112 şi Furnizorul de tranzit, în termen de 3 zile lucrătoare de la data de la care acestea au survenit.
95. **CONECTAREA ALTOR REŢELE PUBLICE DE COMUNICAȚII ELECTRONICE CU REŢEAUA FURNIZORULUI DE TRANZIT ÎN VEDEREA REALIZĂRII COMUNICAŢIILOR CĂTRE/DE LA SERVICIUL 112**
96. Furnizorul de tranzit va asigura transportul, prin reţeaua sa, a traficului originat atît în rețeaua proprie cît și celui preluat din reţelele publice de comunicații electronice ale altor furnizori de la punctele de interconectare corespunzătoare şi transferul acestuia către numărul 112 prin punctul de interconectare a rețelei Furnizorului de tranzit cu Serviciul 112. Furnizorul de tranzit tratează în mod egal traficul către numărul 112, indiferent dacă este iniţiat în propria rețea sau preluat din rețelele publice de comunicații electronice ale altor furnizori.
97. Furnizorul de tranzit asigură terminația traficului de la numărul 112 în rețeaua proprie, cît și tranzitul comutat al traficului de la numărul 112 cu destinația în alte rețele publice de telefonie, în cazul în care acordul de interconectare încheiat cu Serviciul 112 include asemenea prevederi.
98. În vederea asigurării transportului traficului inițiat de la numărul 112 către utilizatori, Serviciul 112 poate beneficia de servicii de terminare și/sau tranzit comutat al traficului oferite de oricare alt furnizor de rețele și servicii publice de comunicații electronice din Republica Moldova, în baza unui acord de interconectare încheiat în acest sens, în condițiile legislației în vigoare.
99. În cazul apelurilor inițiate de la numărul 112, Serviciul 112, Furnizorul de tranzit, furnizorii interconectați direct cu Serviciul 112 și furnizorii interconectați cu Furnizorul de tranzit au obligația să asigure transmiterea identității linei apelante în formatul 112, către utilizatorii care au apelat numărul 112.
100. Comunicațiile electronice realizate de la alte numere geografice și/sau nongeografice utilizate de Serviciul 112 se vor realiza în baza contractelor de furnizare a serviciilor publice de comunicații electronice, încheiate, în condițiile legislației în vigoare, cu Furnizorul de tranzit și/sau cu oricare alt furnizor de rețele și/sau servicii publice de comunicații electronice.
101. Furnizorul de tranzit nu va percepe, de la alți furnizori, tarife/plăți pentru serviciile de interconectare în vederea tranzitului comutat și terminării traficului către numărul 112.
102. Furnizorii de reţele și/sau servicii publice de comunicații electronice au obligaţia de a lua toate măsurile necesare pentru a asigura în mod neîntrerupt transmiterea către numărul 112 a apelurilor de urgență, prin utilizarea, acolo unde este cazul, a serviciilor de tranzit comutat furnizate de Furnizorul de tranzit, inclusiv a apelurilor efectuate de la numerele active în reţeaua proprie pe baza unor acorduri de roaming, a apelurilor efectuate de la posturile telefonice publice cu plată și a apelurilor efectuate prin intermediul terminalelor telematice destinate persoanelor cu dizabilități de auz şi/sau vorbire de la terminale fără cartele SIM.
103. Furnizorii de reţele și/sau servicii publice de telefonie au obligația să asigure că apelurile de urgență către numărul 112 sunt tratate și primesc răspunsuri cel puțin la fel de repede și la fel de eficient ca apelurile la numerele naționale pentru apelurile de urgență (901, 902, 903, 904), atât timp cât acestea sunt în continuare în uz, inclusiv în cazul în care abonatul are sold negativ sau numărul este suspendat.
104. Furnizorii de reţele publice de telefonie suportă propriile costuri determinate de iniţierea şi transmiterea, prin propria rețea pînă la punctul de interconectare cu Furnizorul de tranzit, a apelurilor către numărul 112, în conformitate cu prezentele Condiții.
105. Furnizorii de reţele și/sau servicii publice de comunicații electronice nu datorează Serviciului 112 tarife/plăți pentru serviciul de interconectare în vederea terminării traficului la numărul 112.
106. Serviciul 112 achită Furnizorului de tranzit și/sau altor furnizori de rețele și servicii publice de telefonie tarife/plăți pentru serviciile de interconectare în vederea tranzitului comutat și/sau terminării traficului inițiat de la numărul 112, în conformitate cu acordurile de interconectare încheiate între părți în condițiile legislației în vigoare.
107. Furnizorul de tranzit are obligaţia de a lua măsurile necesare pentru a asigura implementarea în propria reţea a configuraţiei legăturilor de interconectare solicitată de Serviciul 112, conform programului stabilit de Serviciul 112, precum şi a tuturor serviciilor necesare în vederea asigurării funcţionării comunicaţiilor electronice către și, după caz, de la numărul 112 în conformitate cu prezentele Condiții și alte acte emise în acest sens.
108. După realizarea interconectării cu Serviciul 112, Furnizorul de tranzit oferă, în termene proxime, altor furnizori de reţele și/sau servicii publice de telefonie, accesul la numărul 112 prin intermediul serviciului de interconectare în vederea terminării apelurilor către numărul 112 și, după caz, oferă Serviciului 112 servicii de terminare și/sau de tranzit comutat al apelurilor inițiate de la numărul 112 cu destinația în propria rețea și/sau în alte rețele publice de telefonie.
109. **TESTAREA REȚELELOR**
110. Serviciul 112 va implementa un sistem-pilot şi va coordona cu furnizorii de reţele şi/sau servicii publice de telefonie procedurile de testare în vederea remedierii eventualelor disfuncţionalităţi identificate cu privire la realizarea comunicațiilor electronice către/de la numărul 112, potrivit prezentelor Condiții.
111. Serviciul 112 va transmite furnizorilor de reţele și/sau servicii publice de telefonie, pentru coordonare, calendarul implementării sistemului-pilot şi al efectuării procedurilor de testare, conform Planul de acţiuni privind implementarea Serviciului naţional unic pentru apelurile de urgenţă 112, aprobat prin Hotărârea Guvernului nr. 241 din 03 martie 2016.
112. Furnizorii de reţele și/sau servicii publice de telefonie au obligaţia de a participa la efectuarea testelor, în condiţiile convenite cu Serviciul 112, şi de a colabora la soluţionarea operativă a disfuncţionalităţilor şi incompatibilităţilor identificate cu privire la realizarea comunicațiilor electronice către/de la numărul 112.
113. Comunicațiile electronice către/de la numărul 112 la nivel naţional, în conformitate cu prezentele Condiții, se vor realiza conform Planului de acţiuni privind implementarea Serviciului naţional unic pentru apelurile de urgenţă 112, aprobat prin Hotărârea Guvernului nr. 241 din 03 martie 2016, după finalizarea testelor prevăzute la pct.IV. din prezentele Condiții.
114. **DISPOZIŢII FINALE**
115. Prezentele Condiţii se interpretează de către ANRCETI şi se aplică în conformitate cu legislaţia Republicii Moldova.
116. Serviciul 112 și furnizorii de rețele și/sau servicii publice de comunicații electronice, inclusiv Furnizorul de tranzit, depun toate eforturile pentru a soluționa pe cale amiabilă orice eventuală neînţelegere în legătură cu îndeplinirea obligațiilor stabilite în prezentele Condiții, iar în caz de eșec, apelează la ANRCETI sau instanţele de judecată ale Republicii Moldova în vederea soluționării litigiului.
117. Prezentele Condiţii se completează de drept cu dispoziţiile legislaţiei şi reglementărilor Republicii Moldova în vigoare emise în acest sens și se aliniază termenilor de implementare prevăzuţi în Planul de acţiuni privind implementarea Serviciului naţional unic pentru apelurile de urgenţă 112, aprobat prin Hotărârea Guvernului nr. 241 din 03 martie 2016.
118. Serviciul 112, în comun cu furnizorii de rețele și/sau servicii publice de comunicații electronice, pot identifica și alte posibilități tehnice de realizare a comunicării dintre utilizatori și Serviciul 112 (fax, SMS, MMS, bazate pe soluții web, aplicații prin Internet și/sau prin alte mijloace de comunicaţii electronice).

**V. RESPONSABILITĂŢI**

1. Nerespectarea prezentelor Condiţii conduce la aplicarea sancţiunilor prevăzute de legislația în vigoare a Republicii Moldova.